Cosatu gaan e-tolskyfies, fakture verbrandArgieffoto Die vakbondfederasie Cosatu het Dinsdag gesê hy gaan e-tolskyfies en -rekeninge volgende maand tydens ŉ betoging voor Sanral se kantoor aan die brand steek. “Almal wat e-tolskyfies gekoop het, moet die geleentheid gebied word om dit te verbrand,” het Dumisani Dakile, provinsiale sekretaris van Cosatu, aan verslaggewers in Johannesburg gesê. Die besluit is glo verlede week tydens die uitvoerende komitee se vergadering geneem. “Die komitee het ook gesê almal wat hul maandelikse fakture ontvang het, moet dit kan verbrand.” Dakile het gesê ŉ slakkepasbetoging sal op 18 Oktober na die Suid-Afrikaanse Nasionale Padagentskap (Sanral) se kantoor gehou word. Die skyfies en fakture sal dan verbrand word. Cosatu doen ŉ beroep op Gautengse motoriste om nie e-tolskyfies te koop of hul rekeninge te betaal nie. Dakile het gesê motoriste moet nie geboelie word deur “onwettige Sanral-padblokkades” op snelweë nie.